T. Cabaj, poslanec: (2003-01-14):
„Vážený pán predseda, dovoľte, aby sme v prvom rade ocenili postoj, ktorý ste zaujali k medializácii informácií OKA o neúčasti poslancov Národnej rady Slovenskej republiky na jej zasadnutiach a poďakovali sa vám za objektívnu obranu poslancov a parlamentu ako celku. Na našom ocenení a poďakovaní nemôže nič zmeniť ani skutočnosť, že dôvodnú obranu dobrého mena Národnej rady Slovenskej republiky a jej členov považujeme rovnako ako vy za vašu povinnosť. Žiaľ, na Slovensku si ešte stále rad subjektov nevie, alebo možno i nechce si osvojiť povinnosti, ktoré majú dané už z vlastnej existencie. Svedčí o tom spôsob spracovania a podávania naoko objektívnej informácie o neúčasti poslancov na zasadnutiach parlamentu samotným spracovateľom informácie a následne médiami. Pretože obidva spomínané subjekty majú zo svojej podstaty spoločenskú, teda funkčnú, ale zároveň i morálnoetickú povinnosť brániť pravdu a poskytovať spoločnosti objektívne informácie. Vážený pán predseda, považujeme za surovo dehonestujúce, ak prácu poslanca Národnej rady Slovenskej republiky, jeho mimoriadne náročnú a záslužnú práca pri presadzovaní záujmov Slovenskej republiky a jej reprezentácie v zahraničí a predovšetkým v štruktúrach európskeho a transatlantického spoločenstva vydávajú za zaháľanie, a poslancov, ktorí ju robia, za zaháľačov. Je vám, nám a taktiež verejnosti, ktorá má o činnosť parlamentu záujem a má byť dupľovane zástupcom médií a OKA, známe, že títo poslanci sú pri otvorení rokovania schôdzí uvádzaní ako poslanci vyslaní na služobnú zahraničnú cestu. Považujeme za nemorálne a vysoko neetické, ak je poslanec, ktorý absolvoval náročný a nebezpečný chirurgický zásah alebo sa liečil zo závažného a nebezpečného ochorenia označený diagnózou zaháľač. Takto to bolo skoro vo všetkých prípadoch poslancov vykázaných v informácii OKA na prvých desiatich miestach. Relatívne objektivizujúca poznámka, že vo výkaze je zahrnutá i ospravedlnená absencia, je za tejto situácie práve tou najzavádzajúcejšou skutočnosťou. Z pohľadu reálneho stavu by mala znieť tak, že vo výkaze je zahrnutá i neospravedlnená absencia. Skresľovanie informácií o práci ústavného orgánu určite nie je súčasťou úsilia a stabilizácie politických pomerov, úsilia o budovanie úcty k vyšším hodnotám či budovaniu úcty k ústavným inštitúciám. Nie je pre nás prvoradé, že v zozname bola uvádzaná politická príslušnosť jednotlivých poslancov, ale nie je to pre nás ani bezvýznamné, ak ide o poskytovanie skreslenej a deformovanej informácie. Ak v zmysle Ústavy Slovenskej republiky činnosť Národnej rady Slovenskej republiky riadi a organizuje predseda, v zastúpení podpredsedovia, tak takáto informácia dehonestuje a skresľuje i výsledky ich riadiacej a organizačnej práce. Sme toho názoru, že pomenovaný problém sa týka parlamentu ako celku. Sme súčasne, vážený pán predseda, toho názoru, že iba mediálna výmena stanovísk problematiku opakovaného skresľovania a deformovania výsledkov práce Národnej rady Slovenskej republiky nevyrieši, a preto vás vážený pán predseda žiadame, aby ste z titulu svojej funkcie, po prvé, zaslali dôrazné písomné stanovisko predstaviteľom organizácie OKO a redakcii denníka Národná obroda, ktoré sa najviac pričinili o existenciu uvádzaných negatív a požiadali ich o ospravedlnenie sa parlamentu a jeho dotknutým členom. Po druhé, zabezpečili, aby z Národnej rady Slovenskej republiky odchádzali informácie a iné výstupy určené verejnosti alebo na ďalšie spracovanie v takej podobe a štruktúre, aby bez skreslenia a manipulácie nemohli byť zneužité proti ústavnému orgánu alebo jeho členom. Po tretie, pokračovali vo vašom úsilí o zásadnú zmenu postavenia Národnej rady Slovenskej republiky vo vedomí spoločenstva i dôraznými opatreniami na ochranu jej dobrého mena v každom dôvodnom prípade. Tieto navrhnuté opatrenia nenahrádzajú a nemôžu odňať individuálne právo dotknutých poslancov na ochranu osobnosti zákonným spôsobom. Obraciame sa v spoločnom a celospoločenskom záujme pri riešení tohto závažného problému s prosbou o porozumenie a podporu na všetky kolegyne a kolegov a všetky poslanecké kluby. Obraciame sa so žiadosťou o pochopenie a prípadný ústretový krok i na reprezentáciu OKO a redakciu denníka Národná obroda. Obraciame sa však v prvom rade na vás vážený pán predseda ako reprezentanta tohto dotknutého orgánu.“ Ďakujem pekne. (Potlesk.)